M. Číž, podpredseda NR SR: (2008-07-03):
Teraz sa pýtam členov vlády, či niektorý z nich chce odpovedať na interpelácie v zmysle rokovacieho poriadku. Zdá sa, že nie. Takže vás potom poprosím, vážení členovia vlády, aby ste na písomné interpelácie odpovedali písomne v stanovenej lehote do 30 dní. Takže, vážené kolegyne, kolegovia, vyhlasujem tento bod programu za skončený. Po skončení týchto dvoch bodov programu alebo teda štyroch bodov programu, ktoré sú stanovené rokovacím poriadkom, sa vrátime k schválenému programu 24. schôdze Národnej rady. Takže teraz pokračujeme v popoludňajšom rokovaní siedmeho dňa 24. schôdze Národnej rady Slovenskej republiky návrhom účtovnej závierky Sociálnej poisťovne za rok 2007 . Tento návrh ste dostali ako tlač 627 a spoločnú správu výborov ako 627a. Návrh účtovnej závierky uvedie generálny riaditeľ Sociálnej poisťovne pán Ivan Bernátek, už je v sále, takže ho prosím, aby sa ujal slova. Členom vlády ďakujem za účasť na interpeláciách a prajem im príjemný výkon ďalších pracovných povinností. I. Bernátek, riaditeľ Sociálnej poisťovne: Ďakujem za slovo. Vážený pán podpredseda, vážené panie poslankyne, páni poslanci, v súlade s príslušnými ustanoveniami zákona č. 461/2003 Z. z. o sociálnom poistení predkladám návrh účtovnej závierky Sociálnej poisťovne za rok 2007. Návrh bol prerokovaný v dozornej rade Sociálnej poisťovne, ktorá vypracovala a uznesením č. 28/3 z roku 2008 schválila a k tomuto návrhu prijala súhlasné stanovisko. Návrh účtovnej závierky svojím uznesením č. 308 zo 14. mája 2008 schválila aj vláda Slovenskej republiky. Návrh účtovnej závierky je spracovaný v súlade so zákonom č. 431/2002 Z. z. o účtovníctve v znení neskorších predpisov a príslušnými opatreniami Ministerstva financií Slovenskej republiky vzťahujúce sa na hodnotené účtovné obdobie pre rok 2007. Hospodárenie Sociálnej poisťovne bolo v roku 2007 ovplyvnené II. dôchodkovým pilierom. Sociálna poisťovňa postúpila v roku 2007 dôchodkovým správcovským spoločnostiam príspevky na starobné dôchodkové sporenie vo výške 22,6 mld. Sk. V dosiahnutom výsledku hospodárenia sa premietlo vykrytie tohto deficitu z prostriedkov štátnych finančných aktív v sume 20,2 mld. Sk. Od začiatku existencie II. piliera postúpila Sociálna poisťovňa dôchodkovým správcovským spoločnostiam príspevky do konca roku 2007 v sume 50 mld. Sk, krytie zo štátnych finančných aktív predstavovalo 39,4 mld. Sk, čiže rozdiel je 10,6 mld. Sk. Príjmy v bežnom roku 2007 predstavovali 147,7 mld. Sk a výdavky 145,6 mld. Sk, z čoho vyplýva, že hospodárenie Sociálnej poisťovne v bežnom roku skončilo prebytkom 2,1 mld. Sk. Spolu s prevodom finančných prostriedkov z roku 2006 mala Sociálna poisťovňa v roku 2007 k dispozícii celkové zdroje v sume 162,3 mld. Sk a celkový finančný rozdiel k 31. decembru 2007 predstavoval prebytok v sume 16,7 mld. Sk. V súvislosti s príjmami považujem za potrebné uviesť, že plnenie príjmov bolo oproti rozpočtu vyššie o 7 mld. Sk. Táto pozitívna skutočnosť súvisela predovšetkým s lepšou úspešnosťou výberu poistného, ktorá v roku 2007 bola 97,62 %. Vyššie, než rozpočtom predpokladané, boli aj príjmy z úhrad dlžného poistného, a to o 1,3 mld. Sk. Dlžníci uhradili v roku 2007 dlžné poistné v sume 4,9 mld. Sk, v roku 2006 to bolo 4,4 mld. Sk. Tvorba všetkých fondov v bežnom roku okrem dôchodkového poistenia postačovala na krytie výdavkov a bola prebytková. Najväčší podiel na výdavkoch mali výdavky na dôchodkové dávky, ktoré v roku 2007 predstavovali viac ako 90 % výdavkov Sociálnej poisťovne, konkrétne to bolo 132,1 mld. Sk. V roku 2007 vytvorila Sociálna poisťovňa správy fond vo výške 3,7 mld. korún, vrátane ostatných príjmov v súlade s príslušnými ustanoveniami zákona o sociálnom poistení. Spolu so zostatkom správneho fondu z roku 2006 243 mil. korún mala Sociálna poisťovňa k dispozícii 3,6 mld. Sk. Sociálna poisťovňa vynaložila so správneho fondu celkovo 3,6 mld. Sk, potom na bežné výdavky 3,2 mld. a kapitálové výdavky 0,4 mld. Vynaložené finančné prostriedky boli v roku 2007 použité len na základné a nevyhnutné potreby zabezpečujúce prevádzkyschopnosť organizačných zložiek Sociálnej poisťovne. Zo správneho fondu Sociálnej poisťovne najvyššiu sumu 1,9 mld. vynaložila na osobné náklady, z čoho mzdy predstavovali 1,4 mld. korún a súvisiace plnenia 0,5 mld. korún. Tieto prostriedky boli vynaložené na mzdy 5 717 zamestnancov. Priemerná mzda v roku 2007 dosiahla výšku 19.854 Sk, čo je v porovnaní s rokom 2006 v absolútnom vyjadrení nárast o 725 korún a medziročný nárast 3,79 %. Finančné prostriedky vynaložené na kapitálové výdavky boli v prevažnej miere použité na obstaranie informačno-komunikačných technológií softvér a výpočtová technika a to v sume 403,5 mil. korún. Na obstaranie hmotného majetku bolo vynaložených 11,5 mil. Sk. Tieto finančné prostriedky sa v prevažnej miere použili na riešenie priestorových problémov pobočiek. Okrem toho, necelých 9 mil. Sk bolo vynaložených na nákup strojov, prístrojov, zariadení, techniky, náradia a dopravných prostriedkov. Záverom si vás dovoľujem, vážené panie poslankyne, páni poslanci, požiadať, aby ste s ohľadom na dosiahnuté výsledky v hospodárení Sociálnej poisťovne a stanovisko dozornej rady Sociálnej poisťovne návrh účtovnej závierky Sociálnej poisťovne za rok 2007 schválili. Ďakujem.